|  |  |
| --- | --- |
| Puudutatud isikud ja asutused vastavalt nimekirjale | 10.06.2025 nr 5-1/5/2022-52 |

**Koidu küla Koru ja Väike-Koru katastriüksuste ja lähiala detailplaneeringu kehtestamise teade**

Saue Vallavalitsus kehtestas 04.06.2025. aasta korraldusega nr 490 Koidu küla Koru (72501:001:0532) ja Väike-Koru (72501:001:0531) katastriüksuste ja lähiala detailplaneeringu.

Planeeritav maa-ala asub Koidu külas Laagri aleviku vahetus läheduses. Katastriüksus piirneb põhjast 11421 Laagri-Hüüru kõrvalmaanteega ja Laagri-Hüüru kergtee L2-ga. Idast külgneb osaliselt Koru pumbamajaga, Juuliku-Tabasalu tee L18-ga, Juuliku-Tabasalu tee L7-ga ning 11420 Saku-Laagri kõrvalmaanteega. Lõunast piirneb Koidu kergtee L1-ga, Laagri-Saue tee T5-ga ning 11184 Alliku-Laagri kõrvalmaanteega. Planeeringualast läänepool asub Koidu ja Koidu I (Koidu elamurajoon) detailplaneeringuala, metsastunud maatulundusmaa kinnistu (Männiku 2), Koiduveejaam ning Koidu tee 36 detailplaneering, milles kavandati kahe korteriga elamu ja kuni kahe abihoone ehitamist.

Detailplaneeringu koostamise eesmärgiks on jagada kinnistud viieks äri- ja/või tootmismaa, kaheks transpordimaa ja kaheks maatulundusmaa sihtotstarbega krundiks ning määrata moodustatavatele äri- ja/või tootmismaa kruntidele ehitusõigus kuni 5-korruseliste ärihoonete ja/või päikesepargi ehitamiseks. Transpordimaa krundid moodustatakse juurdepääsude rajamiseks planeeringualale. Saue vallale kuuluvale Väike-Koru katastriüksusele rajatakse avaliku kasutusega jalgtee, mis hakkab kulgema paralleelselt maaparandussüsteemi eesvooluga. Rajatava jalgtee äärde istutatakse männid. Planeeringuga on lahendatud juurdepääsud, parkimine, kruntide tehnovarustus, esitatud servituutide vajadus ning määratud haljastuse ja heakorrastusenõuded. Saue Vallavalitsuse 6. aprilli 2022. aasta korraldusega nr 387 jagati Koidu külas asuv Koru katastriüksus Väike-Koru ja Koru katastriüksusteks. Jagamisel tekkinud Väike-Koru katastriüksus anti tasuta üle Saue Vallavalitsusele.

Saue valla üldplaneeringu kohaselt asub detailplaneeringuks taotletav maa-ala tiheasutusalas. Üldplaneeringuga on Väike-Koru (72501:001:0531) katastriüksuse maakasutuse juhtotstarbeks määratud haljasala ja parkmetsamaa ning Koru (72501:001:0532) katastriüksusel on elektriliinide vahelise maa-ala maakasutuse juhtotstarbeks määratud tootmismaa ning osale katastriüksusest ei ole juhtotstarvet määratud. Tulenevalt Saue valla üldplaneeringu punktist 4.6 on Koidu külas kahe kõrgepingeliini vahele kavandatud tootmismaa juhtotstarbega alal lubatud ärihooned, kuid erisusena on tootmise otstarbel kasutus lubatud ainult päikesepaneelipargi rajamiseks (rajatisena). Nii eelnimetatud alal kui ka samas külas kõrgepingeliinide vahele ja alla planeeritud ärimaa juhtotstarbega alal on konkreetsete ehitusõiguste kavandamine lubatud ainult võrguettevõtja loal ja tingimustel. Ärihooned on planeeritud kõrgepingeliinide vahelisele alale. Detailplaneeringu materjalidega on võimalik tutvuda Saue valla veebilehel: <https://sauevald.ee/ehitus-transport-ja-keskkond/ehitus-ja-planeerimine/detailplaneeringud#kehtestatud-detailpl--2>

Lugupidamisega

(allkirjastatud digitaalselt)

Aive Mikk

planeeringute spetsialist

Lisa:

1. Saue Vallavalitsuse 04.06.2025 korraldus nr 490;
2. Koidu küla Koru ja Väike-Koru katastriüksuste ja lähiala detailplaneeringu asukohaskeem

Aive Mikk

+372 5270 869 aive.mikk@sauevald.ee